**Călătorului din lumi înghețate**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Călătorului din lumi înghețate

și te-am citit

și gândurile scrise și pe cele nescrise

și pustiirea și dojana din slove

ți-am văzut ochii

ochii tăi frumoși, de lup singuratic

hăituit de iubirile toate

de singuratate

căutând-o pe EA

și-am plâns

am plâns, am plâns amarnic

pentru toate păcatele rostite,

cu gândul, cu fapta, știute sau neștiute

apoi m-am apucat să fac ordine-n mine

în cămările inimii, să aerisesc, să scutur amarul,

să sterg lacrimile din ferestrele sufletului

să-ți primenesc patul

în casa cea mare, de la stradă

în miros de gutui și levănțică

să deschid larg poarta vieții mele

să te primesc așa cum vii

călătorule din lumi înghețate

răvășit și neiubit

împăcat cu tine și cu mine

am să îngenunchez a iertare

în bisericile din mine

am să urlu

am să dansez pe umbrele toate

cu chipuri sau fără de puls

să te ajut să înțelegi

că tu trebuie să-ți tai felia ta de cer

eu doar îți voi ascuți pe coarnele lunii

lama cu care mai ieri

îmi săpasem mormântul

bine ai venit

acasă !

07.11.2017